FPI มั่นใจไตรมาส 2 ฟื้น รับออเดอร์ทะลัก – แตกไลน์ธุรกิจใหม่หนุนกำไรโต
FPI เชื่อไตรมาส 2 สดใส รับออเดอร์ไหลเข้าจากต่างประเทศ พร้อมเล็งรุก 2 ธุรกิจใหม่ “ดีไซน์รถยนต์-ธุรกิจให้คำปรึกษาพลังงานและนวัตกรรม” คาดจะทำกำไรได้เพิ่มขึ้น
16 มิ.ย. 2564

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า แนวโน้มการดำเนินธุรกิจในไตรมาส 2/2564 มีสัญญาณการฟื้นตัวอย่างชัดเจน แม้จะต้องเผชิญกับสถานการณ์การแพร่ระบาดของโรคโควิด-19 ลุกลามไปทั่วโลก และที่ผ่านมาการที่ประเทศมาเลเซียซึ่งเป็นคู่แข่งทางการค้าของไทย ประกาศปิดประเทศตั้งแต่วันที่ 1-14 มิ.ย.2564 ทำให้ลูกค้าต่างชาติโดยเฉพาะในแถบกลุ่มอเมริกาใต้หันมาสั่งซื้อสินค้าจากผู้ประกอบการของไทย จึงทำให้มีออเดอร์ไหลเข้ามาอย่างต่อเนื่อง ดังนั้นภาพรวมของอุตสาหกรรมส่งออกชิ้นส่วนยานยนต์เริ่มมีสัญญาณการฟื้นตัวได้ดีขึ้น
“อุตสาหกรรมส่งออกชิ้นส่วนยานยนต์ในไตรมาส 2/2564 เริ่มมีการฟื้นตัวและน่าจะกลับเข้าสู่ภาวะปกติได้ ซึ่งสะท้อนจากออเดอร์ที่ไหลเข้ามาในช่วงเดือน พ.ค.และ มิ.ย.ของปีนี้ โดยเฉพาะ FPI มีออเดอร์เพิ่มขึ้นจากลูกค้าต่างชาติ ดังนั้นน่าจะเป็นปัจจัยที่สนับสนุนให้ผลประกอบการออกมาในทิศทางที่ดีขึ้น รวมทั้งประสิทธิภาพการควบคุมต้นทุนการผลิตในส่วนของวัตถุดิบ ค่าขนส่ง ตลอดจนการปรับราคาสินค้าที่เพิ่มขึ้นอีกด้วย” นายสมพล กล่าว
โดยปัจจุบัน FPI มีงานในมือรอรับรู้รายได้ประมาณ 700 ล้านบาท ซึ่งจะทยอยรับรู้รายได้ปีนี้ราว 50% ขณะที่ยังมีออเดอร์ใหม่ในงานด้านอื่นๆ ทยอยเข้ามาเพิ่มเติม ดังนั้นทำให้ FPI เชื่อว่าผลงานในปี 2564 น่าจะเติบโตได้ที่ระดับ 15% ตามเป้าหมายที่วางไว้ ขณะที่ความสามารถในการทำกำไรขั้นต้นก็น่าจะอยู่ในระดับที่ดีขึ้น เนื่องจากที่ผ่านมาราคาวัตถุดิบและค่าขนส่งปรับตัวเพิ่มขึ้น ส่งผลให้ FPI มีนโยบายปรับราคาสินค้าเพิ่มขึ้นประมาณ 10%
นอกจากนี้ FPI มีแผนจะรุกขยายธุรกิจใหม่ 2 ธุรกิจ ได้แก่ ธุรกิจประเภท ดีไซน์รถยนต์ หรือการเปลี่ยนรูปลักษณ์ของรถยนต์ โดยใช้เทคโนโลยี 3D Printing ซึ่งกำลังได้รับความนิยมสูงโดยเฉพาะตลาดรถหรู ซึ่ง FPI มีแผนจะเจาะลูกค้าระดับบนเพราะหลังจากทดลองผลิตไปแล้วได้รับการตอบรับเป็นอย่างดี รวมทั้งมีแผนจะรุกธุรกิจให้คำปรึกษาในการด้านพลังงาน และนวัตกรรม เพื่อสร้างความยั่งยืน สามารถช่วยลดต้นทุนในการผลิตให้กับลูกค้าที่เป็นผู้ประกอบการในอุตสาหกรรมต่างๆ อย่างไรก็ตาม คาดว่าธุรกิจใหม่จะช่วยเพิ่มความสามารถในการทำกำไรเพิ่มขึ้นในอนาคตได้เป็นอย่างดี